  Виталий Пронин «…Уй но нунал ӧз дугдылы уж. 54 градус кезьытэн но, чидантэм пелляськыку но, жалясьтэм сӥзьыл зоръёс дыръя но колхозысь дасо сюрсъёсын вуэмъёс, кӧлонэз но шутэтсконэз вунэтыса, тыршо сюресэз лэсьтонын. Котькудӥз одӥг малпанэн улэ но ужа: ӝоггес вуттоно Атыкай музъеммылы туж кулэ луись чугун сюресэз». (Удмурт АССР-ысь Ижевск-Балезино чугун сюресэз лэсьтӥсьёслэн И. В. Сталинлы ыстэм рапортысьтызы. 1943-тӥ ар, 6-тӥ октябрь).1941-тӥ арын декабрь толэзе СССР-лэн армиез пезьдытӥз Москва котыре люкаськем фашист войскоосты. Та вал асьмелэнъёслэн нырысетӥ бадӟым вормонзы.Удмуртия понна но вунонтэм декабрь толэзь. 1941-тӥ арын 25-тӥ декабре СССР-ысь Обороная кун комитет Ижевск-Балезино чугун сюрес лэсьтон сярысь Постановление кутӥз.Та сюресэз ӝутон пумысен вераськон потылӥз ни вал азьвылгес ик - 1930-тӥ аръёсы. Соку обороная министрлэн воштӥсез маршал Михаил Тухачевский дэмлаз Казань но Пермь чугун сюресъёсты Балезино пыр герӟаны. Но та уж война дорозь кутскылымтэ вал. 1942-тӥ арын январь толэзе Удмуртилэн вань ёросъёсысьтыз сюрсъёсын нылкышноос, быдэ вуымтэос, арлыдоос келямын вал лэсьтӥськон интые. Тросэз отчы вуиз валтэк, киркаен но лопаткаен гинэ.Ижевск-Балезино чугун сюреслэн кузьдалаез 150 иськем. Та сюресэз лэсьтыса, Ижевсклэн ож тӥрлык поттонъя промышленностез трослы кужмояз. Но тужгес бадӟым кулэлыкез та сюреслэн - Урал но Казань чугун сюресъёслэн герӟаськемзы. Нюлэс, эгыр, корт, химия суретъёс но мукет вузъёс нуон-ваёнэз со трослы капчиятӥз.- Колхозлы задание сётэмын вал: ваньзэсты ыстоно сюресэз лэсьтонэ, - тодаз вайылӥз Глаз ёросысь Зоя Степановна Бизимова. - Воргоронъёс фронтын, соин вань секыт ужез нылкышноос быдэсъязы. Гуртамы шер бертылӥм, улӥм лэсьтӥськонлы матысь гуртъёсын: Ярын, Туктымын, Андрейшурын… Кышномуртъёс вазь ӵукнаысен ӝом-ӝом пеймытозь вань ужъёсты киын быдэсъязы. Нырысь нюлэс коразы, бӧрысь сюй сюрес ӝутӥзы, собере ини рельсаос тыризы. Коньдон ми ӧм басьтылэ, уждунмы ваньмыз мынӥз обороналэн фондаз. Дӥськут вужме, нош басьтыны номырин. Мынам кутэ быдэсак куашказ, нош со 10 манет сылэ. Ма кароно? Ачим нин дасяса, кут кутай. Улон котьмалы дышетэ вылэм. Улӥм сютэм. Озьы ке но егит мылкыдмы ӧз куашкалля. Гуртын трос вал буш кылем коркаос, ми пыриськом отчы, гур эстӥськом, собере кырӟаськом, серекъяськом, балалайка шудэм улсын эктӥськом…- Мон 5-тӥ классэ мыныны кулэ вал, - тодаз вайылӥз Балезино ёросысь Валентина Николаевна. - Колхоз кузё справка вайиз: мынод, пе, чугун сюрес лэсьтыны. Секыт дыръёс вал… Огполаз кӧня ке мурт пегӟим, но милемыз кутӥзы. Кык нуналзэ сиёнтэк ужатӥзы. Пуктэм нормаез котькызьы но быдэсъяны косылӥзы.Писатель Дмитрий Карцев, со вакытэ «Гудок» газетысь корреспондент, «Народ на трассе» книгаяз гожтэ: «Сюрес лэсьтонын ужасьёсты бурдъяллязы ожын вормонъёс. Отысь иворъёс ӵем вуылӥзы…»Ижевск-Балезино чугун сюрес лэсьтонэ пыриськиз тодмо кылбурчи Олег Поскрёбышев но. Бӧрысь трос гожъяз со отын тыршемъёс сярысь. Нош быдэ вуымтэос, арессы тырмыса, ужан дорысь ик фронтэ кошкылӥзы. Сыӵеос пӧлысь вал Анатолий Никулин. Александр Анатольевич йылпумъяз Москваысь пулемётэн ыбылӥськонъя училищеез. Уно орденъёсын но медальёсын пусъем офицер Вормонэз пумитаз Германиын. Бӧрысь кема аръёс дышетӥз Эгралась школын.Нош Григорий Филиппович Дементьев, Яр ёросысь Ӟанкагуртын вордскем пиосмурт, нырысь ужаз Ижевск-Балезино сюреслэн тужгес секыт люкетаз - Якшур-Бӧдья ёросысь Кекоран дорын. Собере, войнаез пырпотыса, тыршиз Ижысь андан ӵыжатон заводын.Та чугун сюресэз лэсьтон - Удмуртиысь калыклэн подвигез. Отын 15 сюрс адями тыршиз. Тужгес но секыт интыос вал Якшур-Бӧдья ёросысь Кекоран, Лынга гуртъёс дорын. Тани Кекоран дорысь сюрес 22 метрлы вылӥе ӝутэмын, нош вань 18 метр мурдалае гудэм интыос но. 1997-тӥ арын Кекоран черкогуртын, Ижевск-Балезино чугун сюрес лэсьтӥсьёсты данъяса, усьтӥзы памятник.Виктор Поздеев.  